text: Købmændene udsteder garanti
  16 marts 2013 kl. 16.36
  De Samvirkende Købmænd lover nu højt og helligt at lettelser i afgifterne på øl og vand vil komme forbrugerne til gode - og IKKE bare havne som øget fortjeneste i butikkerne
  Alt tyder på, at der er en lettelse på vej i afgifterne på øl og sodavand for at få sat en prop i grænsehandlen. Venstre, Konservative og regeringen er i fuld gang med at forhandle en løsning i forbindelse med vækstpakken. 
  Der er imidlertid ikke nogen garanti for at lettelserne kommer forbrugerne til gode, men den garanti vil købmændene nu godt gi'.
  I diskussionen har det været fremme, at detailhandlen benytter lejligheden til at øge avancen, men det afviser købmændene og peger på erfaringerne med afskaffelsen af fedtafgiften ved årsskiftet.
  Købmændene har ikke nogen forventning om at grænsehandlen afskaffes, fordi afgifterne halveres, men det vil hjælpe. Hvis afgifterne halveres vil en kasse øl blive ca. 20 kroner billigere.
  